
A német pártrendszer átalakulása: a néppártok térvesztése Baden-Württemberg tartományban

Kutatásom témájaként a baden-württembergi Zöldek (BÜNDNIS 90/DIE GRÜNEN) választásokon elért sikerének elemzését választottam, melyet nem korlátoztam a Németországon belüli többi tartománnyal való összehasonlításra.
A reformjairól és újításokban élenjárásáról híres délnémet tartomány nemcsak a Zöldek alapításának helyszínéül szolgált, hanem először adott Németországnak zöld tartományi miniszterelnököt Winfried Kretschmann személyében. A 2011-es választás új fejezetet nyitott a baden-württembergi politikában: a korábban „legfeketébb” jelzővel illetett stuttgarti parlamentbe zöld-szociáldemokrata (SPD) koalíció költözhetett. Több, mint hatvan év után először fordult elő, hogy a kereszténydemokraták (CDU) ellenzékbe kerültek és korábbi partnerükkel, a szabaddemokratákkal (FDP) közösen elvesztették a választópolgárok bizalmát. Ugyan a néppártok (CDU és SPD) térvesztése évtizedek óta zajló folyamat, a 2011-es zöld bravúrra mégsem számíthattak. Jelen tanulmányban megvizsgálom, milyen hosszú és rövid távú okok állnak a Zöldek hatalomra kerülése, valamint az utána rendezett két választáson elért magas támogatottság mögött. E módon kívánok okokat találni Baden-Württemberg politikai változásaira.
A kutatás során legfőképp szekunder forrásokat használtam fel (német szakirodalmat, kutatásokat, újságcikkeket), illetve a tanulmányaim folyamán szerzett ismereteimet. Kvalitatív módszer vizsgálatát alkalmaztam: dokumentumelemzésből, valamint statisztikai adatok és adatbázisok vizsgálatából jött létre a dolgozat. Kiegészítéseként félig strukturált interjúk keretében a harmadik Kretschmann-kabinet néhány képviselőjének nézőpontját is meghallgattam.
Ha a 2021-es szövetségi választást szemügyre vesszük, látható, hogy az ún. „jelzőlámpa-koalíció” felállításáig a néppártok fokozatos térvesztése mellett a választók döntéseivel értékelt kormányzati intézkedések megítélése vezetett. Dolgozatom ezáltal Magyarország számára legfőbb gazdasági partner belső folyamatainak megértésére irányul egy meghatározó tartomány tükrében.



